Poliţiştii au fost sesizaţi, luni seara, de o femeie din comuna Poiana Mare, cu privire la faptul că un minor ar fi băut o substanţă toxică şi nu mai respiră.
"La faţa locului s-au deplasat de urgenţă poliţiştii care au constatat faptul că, minorul în vârstă de doi ani, în timp ce se afla la o stână de ovine, din extravilanul comunei, ar fi băut o substanţă toxică ce se afla depozitată într-o anexă gospodărească, acesta pierzându-şi cunoştinţa. La faţa locului s-a deplasat şi un echipaj medical, minorului fiindu-i acordat primul ajutor, însă, din nefericire, acesta a decedat", au precizat reprezentanţii Inspectoratului de Poliţie al Judeţului (IPJ) Dolj.
În cauză a fost deschis un dosar penal pentru ucidere din culpă. Cercetările continuă pentru a stabili împrejurările în care a avut loc evenimentul.